7 vas toe hulle poskantoor beroof | Maroela Media
Sewe verdagtes is in hegtenis geneem toe hulle glo op heterdaad betrap is terwyl hulle 'n poskantoor op Butterworth in die Oos-Kaap beroof het.
Die verdagtes is Vrydag in die vroeë oggendure in Nqamakwe in hegtenis geneem nadat beamptes van die misdaadintelligensie-eenheid inligting oor 'n moontlike rooftog ontvang het, het brig. Tembinkosi Kinana, woordvoerder van die polisie, gesê.
"Die beamptes het die inligting opgevolg en die verdagtes op heterdaad betrap waar hulle reeds besig was om by die poskantoor in te breek. Die verdagtes het die beamptes gewaar en sonder sukses probeer ontsnap."
Die polisie het op 'n 9 mm-pistool, ammunisie, twee nywerheidslypmasjiene, twee ysterpype en twee voertuie beslag gelê.
Die verdagtes, tussen 30 en 45 jaar oud, sal na verwagting Maandag in die Nqamakwe-landdroshof verskyn op aanklagte van die besit van 'n ongelisensieerde vuurwapen en ammunisie, sakeroof en die besit van toerusting wat vir huisbrake gebruik word.
Lt.genl. Liziwe Ntshinga, provinsiale polisiekommissaris, het die beamptes vir hul optrede geloof en ook lede van die publiek bedank vir hul hulp in die stryd teen misdaad.